Virallinen lehti nro C 347 , 18/11/1996 s. 0160



B4-1111, 1131, 1164, 1167, 1171 ja 1199/96 Päätöslauselma kyproksenkreikkalaisen murhasta Kyproksella Euroopan parlamentti, joka - ottaa huomioon aikaisemmat Kyprosta koskevat päätöslauselmansa ja erityisesti 12. heinäkuuta 1995 antamansa päätöslauselman Kyproksen EU- jäsenyyshakemuksesta ((EYVL C 249, 25.9.1995, s. 74)) sekä 19. syyskuuta 1996 antamansa päätöslauselman Kyproksen tilanteesta ((kyseisen päivän istunnon pöytäkirja, osa II, kohta 9)), A. on järkyttynyt viimeisimmästä turkkilaisten miehitysjoukkojen suorittamasta kyproksenkreikkalaisen kylmäverisestä murhasta, jonka uhrina oli Petros Kakoulis, B. katsoo, että tämä täysin perusteeton teko tapahtui entisen poliisiaseman lähistöllä Achnassa, joka kuuluu Dhekeliassa tukikohtaansa pitävien brittiläisten joukkojen valvontaan, ja että tukikohdan poliiseja ja YK:n rauhanturvajoukkojen edustajia ei päästetty tapahtumapaikalle, C. korostaa sitä, että uhri oli neljäs aseeton kyproksenkreikkalainen, jonka turkkilaiset miehitysjoukot tai turkkilaiset puolisotilaalliset järjestöt ovat viime kuukausina murhanneet, mikä viittaa siihen, että joidenkin ääriainesten todellisena tarkoituksena on luoda se virheellinen käsitys, että Kyproksen saaren kaksi yhteisöä eivät kykene rauhanomaiseen rinnakkaiseloon, D. ottaa huomioon sen, että miehitysjoukot kieltäytyvät noudattamasta Euroopan parlamentin ihmisoikeuksien alivaliokunnan toistuvia pyyntöjä saada tavata Kyproksen miehitetyllä alueella vankina olevia kyproksenkreikkalaisia, joita pidetään vankeina kansainvälisten yleissopimusten vastaisissa olosuhteissa, kuten on todettu YK:n pääsihteerin turvallisuusneuvostolle hiljattain esittämässä raportissa, E. ottaa huomioon, että Turkin miehittämällä Kyproksen alueella asuvien kyproksenkreikkalaisten ja maroniittikristittyjen perusihmisoikeuksia ja perusvapauksia loukataan jatkuvasti, mukaan luettuna oikeus koulutukseen, koska miehityshallinto ei antanut lupaa korvata yksi kolmesta Karpaasiassa toimivasta kyproksenkreikkalaisesta opettajasta uudella tämän jäädessä eläkkeelle; 1. Tuomitsee jyrkästi turkkilaisten miehitysjoukkojen toteuttaman Petros Kakoulisin murhan, esittää mitä syvimmät pahoittelunsa uhrin perheelle ja pyytää komissiota ja neuvostoa ilmoittamaan turkkilaisille miehitysjoukoille, että Euroopan unioni paheksuu tapahtunutta jyrkästi; 2. Kehottaa tutkimaan tapauksen perusteellisesti siitä vastuussa olevien tunnistamiseksi ja heidän oikeuteen saattamistaan varten; 3. Uskoo, että Kyproksen kansa, niin kyproksenkreikkalaiset kuin kyproksenturkkilaisetkin, haluaa surmatöiden ja saaren kahtiajaon päättyvän, ja että Kyproksen liittyminen EU:hun hyödyttää molempia yhteisöjä ja auttaa osaltaan ratkaisemaan Kyproksen ongelman; 4. Muistuttaa Turkin hallitusta siitä, että Turkin ja EU:n väliset suhteet riippuvat osittain Turkin hallituksen Kyproksen politiikasta, ja toistaa päätöksensä, jonka mukaan taloudellinen yhteistyö Turkin kanssa samoin kuin MEDA-ohjelman Turkkiin liittyvä osa jäädytetään lukuun ottamatta demokratian, ihmisoikeuksien ja kansalaisyhteiskunnan edistämiseen liittyviä näkökohtia; 5. Kehottaa Turkkia kunnioittamaan alueella asuvien kyproksenkreikkalaisten ja maroniittikristittyjen ihmisoikeuksia ja perusvapauksia, lopettamaan kaikki toimet tai laiminlyönnit, jotka rikkovat näitä oikeuksia ja vapauksia sekä panemaan yksityiskohtaisesti täytäntöön vuonna 1975 tehdyn kolmannen Wienin sopimuksen määräykset erityisesti suhteessa Kyproksen miehitetyllä osalla vangittuina pidettyihin vankeihin näiden uskonnosta tai alkuperästä riippumatta; 6. Kehottaa jäsenvaltioita edelleen vankasti painostamaan Turkkia poistamaan kaikki turkkilaiset joukot saarelta ja takaamaan kaikkien kansalaisten vapaan liikkuvuuden sekä työskentelemään Kyproksen nykyisen ongelman oikeudenmukaisen ja rauhanomaisen ratkaisun löytämiseksi YK:n turvallisuusneuvoston päätöslauselmien mukaisesti; 7. Toistaa tukensa Kyproksen hallituksen esittämälle saaren demilitarisointia koskevalle ehdotukselle ja kehottaa Turkkia vetämään miehitysjoukot pois ja noudattamaan YK:n Kyprosta koskevia päätöslauselmia; 8. Kehottaa puhemiestään välittämään tämän päätöslauselman neuvostolle, komissiolle, jäsenvaltioiden hallituksille, Kyproksen ja Turkin hallituksille ja parlamenteille sekä Yhdistyneiden kansakuntien pääsihteerille.